b'\n_START_ARTICLE_\nEric Cantona\n_START_SECTION_\n\xc5\xbdivljenjepis\n_START_PARAGRAPH_\nKljub nekaterim navedbam, da je bil rojen v Marseillu, se je \xc3\x89ric rodil v Parizu star\xc5\xa1ema Albertu in Eleonore, ki sta se kmalu po njegovem rojstvu preselila v Marseille.\n_START_SECTION_\nFrancija\n_START_PARAGRAPH_\nCantonajev prvi nogometni klub je bil Auxerre, kamor je vstopil kot mladinec. Za klub je dve leti igral v mladinski vrsti, 5. novembra 1983 pa je prvi\xc4\x8d nastopil za \xc4\x8dlansko ekipo na tekmi z Nancyjem, ki jo je Auxerre dobil s 4:0._NEWLINE_V letu 1984 ni mogel igrati, ker je bil na slu\xc5\xbeenju voja\xc5\xa1kega roka, po vrnitvi pa je bil posojen klubu Martigues v drugo francosko ligo. Leta 1986 se je vrnil v Auxerre in z njim podpisal svojo prvo profesionalno pogodbo. \xc5\xa0e isto leto je po dobrih predstavah v prvi francoski ligi prvi\xc4\x8d nastopil tudi za francosko nogometno reprezentanco. Cantona je bil po naravi vro\xc4\x8dekrven igralec, ki se je v prvi incident zapletel \xc5\xbee leta 1987, ko je v obraz udaril kolega v reprezentanci Bruna Martinija._NEWLINE_\xc5\xbde naslednje leto se je spet zna\xc5\xa1el v te\xc5\xbeavah, ko je zaradi grobega \xc5\xa1tarta na igralca Nantesa, Michela Der Zakariana dobil prepoved nastopanja na treh tekmah. Kasneje so mu kazen sicer zni\xc5\xbeali na dve tekmi, ker je Auxerre zagrozil zvezi, da Cantona ne bo smel nastopiti za francosko reprezentanco do 21 let. \xc3\x89ric je nato za reprezentanco nastopil in z njo osvojil naslov evropskega prvaka do 21 let. Kmalu zatem je prestopil v Marseille, klub, za katerega je navijal \xc5\xbee kot otrok. Njegov prestop je bil takrat vreden rekordnih 22 milijonov francoskih frankov, kar je bil takrat najvi\xc5\xa1ji znesek v zgodovini francoskega nogometa. Njegov vro\xc4\x8di temperament ga je spet spravil v te\xc5\xbeave januarja 1989, ko je na prijateljski tekmi proti klubu Torpedo Moskva iz jeze, ker ga je trener zamenjal, brcnil \xc5\xbeogo med gledalce ter si strgal dres. Klub ga je kaznoval z enomese\xc4\x8dno prepovedjo igranja. Le mesec kasneje je dobil \xc5\xa1e enoletno prepoved nastopanja za reprezentanco, po tem, ko je na nacionalni televiziji javno u\xc5\xbealil selektorja._NEWLINE_Zaradi te\xc5\xbeav pri vklapljanju v ekipo pri Marseillu je bil Cantona za \xc5\xa1est mesecev posojen Bordeauxu, nato pa \xc5\xa1e za eno leto klubu Montpellier. V Montpellieru se je stepel s soigralcem Jean-Claudom Lemoultom, nato pa mu je v obraz vrgel \xc5\xa1e svoje nogometne \xc4\x8devlje. Po incidentu je \xc5\xa1est nogometa\xc5\xa1ev kluba zahtevalo, da klub prekine pogodbo s Cantonajem. Po posredovanju in podpori Ericu s strani soigralcev, kot sta bila Laurent Blanc in Carlos Valderrama, pa ga je klub obdr\xc5\xbeal, a ga kaznoval z desetdnevno prepovedjo igranja. Cantona je z Montpelierjem isto leto osvojil francoski pokal, njegova dobra forma pa je prepri\xc4\x8dala Marseille, da ga je vzel nazaj._NEWLINE_Po vrnitvi v Marseille je Cantona pod vodstvom trenerjev Gerarda Gilija in njegovega naslednika Franza Beckenbauerja igral odli\xc4\x8dno, ko pa je predsednik Marseilla Bernard Tapie zaradi slabih rezultatov zamenjal Beckenbauerja z Raymondom Goethalsom, je Cantona spet ve\xc4\x8dkrat pri\xc5\xa1el v spor z vodstvom kluba. Posledica sporov je bil Cantonajev odhod po koncu sezone. Sezono 1991 je \xc3\x89ric tako za\xc4\x8del pri N\xc3\xaemesu._NEWLINE_Decembra 1991 je med tekmo zaradi nestrinjanja s sodni\xc5\xa1ko odlo\xc4\x8ditvijo Cantona zalu\xc4\x8dal \xc5\xbeogo v glavnega sodnika. Zaradi incidenta ga je zasli\xc5\xa1ala disciplinska komisija francoske nogometne zveze. Kaznovan je bil z enomese\xc4\x8dno prepovedjo nastopanja. Cantona je odreagiral tako, da je vstal in stopil do mize, kjer so sedeli predstavniki komisije ter vsakemu od njih v obraz rekel, da je idiot. Komisija mu je zaradi tega kazen podalj\xc5\xa1ala na tri mesece, \xc3\x89ric pa je takrat objavil konec svoje nogometne kariere._NEWLINE_Takratni francoski selektor Michel Platini, ki je bil velik Cantonajev privr\xc5\xbeenec, ga je prepri\xc4\x8deval, naj si premisli. Po nasvetu G\xc3\xa9rarda Houllierja si je \xc3\x89ric na koncu res premislil in se odlo\xc4\x8dil, da bo svojo kariero za\xc4\x8del na novo v Angliji.\n_START_SECTION_\nLeeds United\n_START_PARAGRAPH_\n6. novembra 1991 je po zmagi Liverpoola nad Auxerrom v drugem kolu pokala UEFA k Liverpoolovemu trenerju Graemu Sounessu pristopil Michel Platini in mu povedal, da si \xc3\x89ric Cantona \xc5\xbeeli zaigrati za Liverpool. Souness je takrat ponudbo zavrnil. Menil je namre\xc4\x8d, da bi prihod vro\xc4\x8dekrvnega Francoza poru\xc5\xa1il mir v njegovem mo\xc5\xa1tvu. Januarja 1992 je tako Cantona pri\xc5\xa1el v Anglijo, kjer je za\xc4\x8del preizkusno obdobje pri klubu Sheffield Wednesday, ki ga je takrat vodil Trevor Francis. Po poizkusnem obdobju mu je klub ponudil podalj\xc5\xa1anje sodelovanja, a ga je \xc3\x89ric zavrnil in se pridru\xc5\xbeil rivalom iz Yorkshira, klubu Leeds United. S klubom je \xc5\xbee prvo sezono osvojil prvo mesto v First Division, ki je bila takrat najvi\xc5\xa1ja angle\xc5\xa1ka liga. Kasneje je to ligo zamenjala Premier League. Cantona pa je takrat dobival prilo\xc5\xbenost le kot zamenjava in je za Leeds zabil le tri gole. Kljub temu je v tej sezoni kar dvakrat dosegel hat-trick. Prvi\xc4\x8d ga je dosegel na tekmi Charity Shielda, ko je Leeds premagal Liverpool FC s 4\xe2\x80\x933. Drugi hat-trick je dosegel na liga\xc5\xa1ki tekmi proti Tottenham Hotspur FC, ki jo je Leeds dobil s 5-0._NEWLINE_Cantona je novembra 1992 zapustil Leeds. Za 1,2 milijona funtov je prestopil k Manchester Unitedu. Do prestopa je pri\xc5\xa1lo po naklju\xc4\x8dju. Trener Leedsa Howard Wilkinson je po telefonu predsednika Manchester Uniteda vpra\xc5\xa1al, ali bi Manchester prodal Denisa Irwina. Edwards je imel ravno takrat sestanek s trenerjem Uniteda Alexom Fergusonom, ki je bil proti prodaji, je pa izrazil \xc5\xbeeljo po novem napadalcu. Ravno takrat se je namre\xc4\x8d zanimal za ve\xc4\x8d napadalcev, med katerimi so bili David Hirst, Matt Le Tissier in Brian Deane. Wilkinsona sta s predsednikom vpra\xc5\xa1ala za mo\xc5\xbenost prestopa Cantonaja v Manchester, \xc5\xbee \xc4\x8dez nekaj dni pa je Francoz tudi prestopil.\n_START_SECTION_\nFrancoska nogometna reprezentanca\n_START_PARAGRAPH_\n\xc3\x89ric Cantona je za Francosko nogometno reprezentanco prvi\xc4\x8d nastopil na tekmi proti Zahodni Nem\xc4\x8diji avgusta 1987. Henri Michel, ki mu je takrat ponudil prilo\xc5\xbenost, pa ga septembra leta 1988 ni ponovno povabil v reprezentanco. Cantona je takrat v televizijskem intervjuju selektorja ozna\xc4\x8dil za\xc2\xa0\xc2\xbbkup dreka\xc2\xab, zaradi \xc4\x8desar mu je bilo za nedolo\xc4\x8den \xc4\x8das prepovedano nastopanje za Francijo. Michel pa je bil z mesta selektorja odpu\xc5\xa1\xc4\x8den kmalu za tem, ker se Franciji ni uspelo uvrstiti na Svetovno prvenstvo v nogometu 1990._NEWLINE_Za novega selektorja je bil imenovan Michel Platini, ena od prvih stvari, ki jih je novi selektor storil, pa je bil ponovni vpoklic Cantonaja. Takrat je izjavil, da bo \xc3\x89ric Cantona igral za francosko reprezentanco, vse dokler bo igral v najbolj\xc5\xa1ih klubih. Franciji se je pod novim selektorjem uspelo uvrstiti na Evropsko prvenstvo v nogometu 1992, kjer pa ni dobila niti ene tekme, \xc4\x8deprav je bil njen napadalni dvojec Cantona - Jean-Pierre Papin. Platini je po tem neuspehu podal svoj odstop, za novega selektorja pa je bil imenovan G\xc3\xa9rard Houllier._NEWLINE_Pod Houllierjem se Franciji spet ni uspelo uvrstiti na Svetovno prvenstvo v nogometu 1994 v Zdru\xc5\xbeenih dr\xc5\xbeavah Amerike. Prilo\xc5\xbenost so zapravili v zadnji tekmi proti Bolgariji, ki so jo izgubili z 2:1. Takrat bi \xc5\xbee remi pomenil, da se bo svetovnega prvenstva udele\xc5\xbeila Francija. Odlo\xc4\x8dilni gol so Bolgari dosegli po tem, ko je David Ginola izgubil \xc5\xbeogo, Emil Kostadinov pa je zadel. Cantona naj bi bil po tekmi ogor\xc4\x8den nad napako Ginole. Po porazu je Houllier odstopil, novi selektor pa je postal Aim\xc3\xa9 Jacquet._NEWLINE_Jacquet je takoj za\xc4\x8del s spremembami v francoski reprezentanci, da bi jo pripravil na kvalifikacije za uvrstitev na Evropsko prvenstvo v nogometu 1996. Za novega kapetana reprezentance je izbral Erica Cantonaja, ki je to vlogo obdr\xc5\xbeal vse do incidenta na Selhurst Parku v januarju 1995. Suspenz, ki ga je Cantona dobil takrat, je namre\xc4\x8d veljal tudi za mednarodne tekme._NEWLINE_Med njegovo odsotnostjo je vlogo graditelja igre v francoski reprezentanci dobil Zin\xc3\xa9dine Zidane, okoli njega je za\xc4\x8del Jacquet tudi graditi novo ekipo. Z vklju\xc4\x8ditvijo mladih nadarjenih nogometa\xc5\xa1ev, kot so bili Patrick Vieira, Thierry Henry in David Tr\xc3\xa9z\xc3\xa9guet, so Cantona, Papin in Ginola izgubili mesto v reprezentanci in niso nikoli ve\xc4\x8d nastopili zanjo. Kljub kritikam na ra\xc4\x8dun selektorja, ker je nastop na Evru 1996 odrekel takrat enemu najbolj\xc5\xa1ih igralcev v angle\xc5\xa1ki ligi, Ericu Cantonaju, pa se je le-ta branil z izjavami, da gre francoski ekipi tudi brez Cantonaja dobro in da ne \xc5\xbeeli poru\xc5\xa1iti zaupanja teh igralcev. Francija je kasneje osvojila naslov svetovnega prvaka v nogometu leta 1998._NEWLINE_Cantona je \xc5\xa1e vedno jezen na vodstvo francoske nogometne zveze, ne skriva pa spo\xc5\xa1tovanja do angle\xc5\xa1ke reprezentance. Na Evropskem prvenstvu 2004 in Svetovnem prvenstvu 2006 je tako \xc3\x89ric Cantona navijal za Anglijo.\n_START_SECTION_\nKasnej\xc5\xa1a kariera\n_START_PARAGRAPH_\nCantona se je po koncu nogometne kariere posvetil kinematografiji, predvsem kot igralec v francoskih filmih, pa tudi kot re\xc5\xbeiser. Njegov re\xc5\xbeijski prvenec je bil kratki film Apporte-moi ton amour, ki ga je re\xc5\xbeiral leta 2002. Leta 1998 je v filmu Elizabeth zaigral v vlogi francoskega veleposlanika ob Cate Blanchett. Septembra 2008 je bil eden od nosilcev glavne vloge v filmu Jack Says, ki je bil izdan na DVDju. Kot re\xc5\xbeiser Thierry Grimandi je nastopil v filmu French Film, poleg tega pa je bil koproducent in glavni igralec v filmu Kena Loacha, Looking for Eric, ki je bil nominiran tudi za zlato palmo ._NEWLINE_Po upokojitvi je nastopil tudi v ve\xc4\x8d oglasih, predvsem za \xc5\xa1portno znamko Nike. Izjemno priljubljena sta postala oglasa, v katerih je Cantona posodil svoj glas. V enem je brazilska nogometna reprezentanca igrala nogomet na letali\xc5\xa1\xc4\x8du, v drugem pa sta brazilska in portugalska nogometna reprezentanca igrali ena proti drugi. V svetovni ogla\xc5\xa1evalski kampanji za Svetovno prvenstvo v nogometu 2002 je v oglasu \xc3\x89ric Cantona nastopil kot organizator\xc2\xa0\xc2\xbbilegalnih\xc2\xab\xc2\xa0nogometnih tekem. V oglasu, katerega sponzor je bil Nike, so poleg Cantonaja nastopili \xc5\xa1e takrat izjemno priljubljeni nogometa\xc5\xa1i kot so Thierry Henry, Hidetoshi Nakata, Francesco Totti, Ronaldo, Roberto Carlos ter Lu\xc3\xads Figo. Pred tem je Nike v Veliki Britaniji vrtel \xc5\xa1e en oglas, v katerem je Cantona igral amaterski nogomet z nekaterimi znanimi angle\xc5\xa1kimi zvezdniki, kot so Ian Wright, Steve McManaman ter Robbie Fowler. V Nikejevi ogla\xc5\xa1evalski kampanji pred Svetovnim prvenstvom v nogometu 2006 se je \xc3\x89ric Cantona spet pojavil kot predstavnik organizacije Joga Bonito, ki se zavzema za prepoved simuliranja in igranja v nogometu. \xc3\x89ric je nastopil tudi v irskem oglasu za EuroMillions._NEWLINE_Kmalu po odhodu iz Manchester Uniteda je Cantona postal kapetan francoske ekipe v nogometu na pesku. Svoje zanimanje za ta \xc5\xa1port je kasneje \xc5\xa1e raz\xc5\xa1iril in postal selektor ter glavni trener francoske reprezentance, ki je osvojila prvi naslov prvaka v nogometu na pesku leta 2005. Pod njegovim vodstvom je ekipa osvojila tretje mesto tudi naslednje leto, leta 2007 pa je osvojila \xc5\xa1e \xc4\x8detrto mesto. Leta 2008, ko je bila gostiteljica prav Francija, pa je Cantonajevo selekcijo v \xc4\x8detrtfinalu izlo\xc4\x8dila Italija._NEWLINE_Leta 1998 je Football League Erica Cantonaja uvrstila na lestvico 100 legend nogometa._NEWLINE_Cantona je bil prvi nogometa\xc5\xa1, ki so ga leta 2002 sprejeli v novo ustanovljeni Angle\xc5\xa1ki nogometni hram slavnih._NEWLINE_Leta 2007 je sodeloval kot pripovedovalec na albumu La m\xc3\xa9canique du c\xc5\x93ur francoske rock skupine Dionysos._NEWLINE_Leta 2009 je nastopil v oglasu za novo Renault Laguno za britanski trg.\n_START_SECTION_\nDru\xc5\xbeina\n_START_PARAGRAPH_\nCantona je bil poro\xc4\x8den z Isabelle Ferrer, s katero imata dva otroka. Od prve \xc5\xbeene se je lo\xc4\x8dil, trenutno pa je poro\xc4\x8den z igralko Rachido Brakni. Njegov brat Jo\xc3\xabl Cantona je bil prav tako profesionalni nogometa\xc5\xa1, ki je v svoji karieri igral za Olympique de Marseille, \xc3\x9ajpesti TE ter Stockport County, njegov sorodnik Sacha Opinel pa trenutno igra za Ebbsfleet United F.C.'